钦定古今图书集成/历象汇编/庶征典/第085卷 > 性理会通 > 《应诏上封事》虞俦
## 钦定古今图书集成/历象汇编/庶征典/第085卷 > 性理会通 > 《应诏上封事》虞俦

臣闻“阳奋则为雷为电，阴凝则为雹为雪。方阴阳之
相薄，则雷雹皆至，及阳为阴所胜，则雷止而雪作。”鲁
隐公九年三月，自癸酉大雨震雷，至庚辰大雨雪，凡
八日。刘向以为周三月，今正月也，雷电未可以发，既
发则雪不当复降，是皆失节，故谓之异。吴太平二年
三月甲寅，大雨震电，至乙卯大雨雪，才二日耳。史臣
以为先震电而后雨雪，阴见间隙起而胜阳，其后祸
乱之应，有若符节。往牒具载，良可畏也。今正岁之始，
建寅之月，三阳用事，于卦为《泰》。自戊寅之庚申，雷电
雪雹，俱作于三日之间，视鲁则数，视吴则疏。臣愿陛
下以往事之验为方来之鉴，警惧修省，以答上天仁
爱之意，则灾异塞于上，祸乱伏于下，“在陛下一念之
顷耳。臣又闻朝廷者阳也，宫禁者阴也。日昱乎昼，月
昱乎夜，而寒暑成。”天子理阳道后治阴德而后国家
理。若宫禁之中，宴饮之不节，则非所以崇毖圣躬；赐
予之不省，则将至于空虚内藏。女谒行乎内，权势行
乎外，尤不可不防其微而杜其渐也。有一于此，则雷
雪之变，乃上帝所叮“咛陛下之意也。不求之身，自无
应天之实，天怒愈深矣。至于勋戚贵近，时有滥赏，倡
优伎艺，每蒙宣引，宫门启闭，多不以时，岂所谓严等
威、肃宸居哉？臣愿陛下畏天之威，谨正始之道，宗社
幸甚。”臣又闻君子者，阳也；小人者，阴也。自古君子小
人，势不两立。君子在内，小人在外，于卦为《泰》；小人在
内，君子在外，于卦为《否》。今朝廷清明，多士济济，有官
守者修其职，有言职者尽其忠。乃建寅之月，三阳在内，宜泰而否。意者在外小人交结党与，潜谋进用，如
某人辈。臣愿陛下观拔茅连茹之象以进君子，戒履
霜坚冰之渐以退小人，毋使鸮鸾并栖，薰莸共器，则
天意解矣。